‘Fiela se Kind’ in dorp verfilm | Netwerk24
‘Fiela se Kind’ in dorp verfilm
Deur Brümilda Swartbooi 10 September 2018 06:00
As jy gewonder het wat vandees­week in Kerkstraat gebeur het en dalk ’n voëltjie hoor fluit het dat Fiela Komoetie in die dorp is, het jy reg gehoor.
’n Gedeelte van die herverfilming van die 1989-rolprent Fiela se Kind is in verskeie dele, insluitend die NGK Moedergemeente se kerksaal, asook in en om Worcester gedoen.
Die regisseur, Danie Bester, sê Worces­ter was die perfekte dorp om die des­tydse Knysna-dorp uit te beeld.
“Ons het na verskeie plekke soos onder meer Montagu gekyk, maar Worcester het die naaste aan die ware jakob gekom.”
Volgens hom is nog opnames in Knysna en Uniondale gedoen. “Ons het die hoftoneel en nog ander tonele in Worcester gedoen.”
Bester sê dit is belangrik om die fliek, wat bykans drie dekades gelede verfilm is, ’n meer moderne aanslag te gee om die pragtige verhaal aan die jonger geslag te vertel.
“Die storie, Fiela se Kind, is deel van ons erfenis. Ons verfilm die mo­derne weergawe van die fliek om die storie toeganklik te hou, want tegno­logie ontwikkel voortdurend. Die boek word ook steeds gebruik as voorge­skrewe boek vir leerders in skole,” sê Danie. “Die storielyn is steeds gegrond op die oorspronklike boek van Daleen Matthee, maar ons gee net die fliek ’n nuwe baadjie.”
Ongeveer 50 Worcesteriete is as ekstras op die stel gebruik en Bester sê die gees van die plaaslike mense is lekker en hulle is heel gemaklik voor die kamera. “Dit is lekker om saam met die plaaslike mense te werk en dit blyk dat hulle gewoond is aan sulke soort werk. Dit is ook ’n goeie geleentheid vir plaaslike inwoners om blootstelling te kry. Wie weet, dalk sien Worcesteriete iemand bekend in die fliek.”